અમદાવાદ: શહેરના ખમાસા ચાર રસ્તા પાસે બીઆરટીએસ ટ્રેકમાં ગત રાત્રે સ્વિફ્ટ કાર અને એક્સેસ વચ્ચે અકસ્માત સર્જાયો હતો, જેમાં એક્સેસચાલક અને અન્ય એક સગીરને ઇજાઓ થઇ હતી. પોલીસ તપાસમાં કારનું ટાયર ફાટવાથી કારચાલકે પોતાની કાર પરથી કાબૂ ગુમાવ્યો હતો અને કાર અકસ્માત સર્જીને પલટી ગઇ હતી. અકસ્માત બાદ ભેગા થયેલા ટોળાએ કારચાલક અને કારમાં બેઠેલા યુવક તેમજ એક ખાનગી ચેનલના પત્રકારને પણ માર માર્યો હતો. ઇજાગ્રસ્તોને સારવાર અર્થે હોસ્પિટલમાં ખસેડાયા હતા. આ અંગે ઇ ડિવિઝન ટ્રાફિક પોલીસે કારચાલક વિરુદ્ધ અકસ્માત તેમજ પોલીસ કમિશનરના જાહેરનામાના ભંગ બદલનો ગુનો નોંધ્યો છે, જ્યારે એક્સેસ ચલાવનાર કિશોરના પિતાની વિરુદ્ધમાં પણ એમવી એક્ટ મુજબ સગીર વયની વ્યક્તિને વાહન ચલાવવા આપવા બદલ જાહેરનામાના ભંગ બદલ ગુનો નોંધ્યો છે.